Politika tal-kompetizzjoni – rapport annwali 2020 Kumitat għall-Affarijiet Ekonomiċi u Monetarji Riżoluzzjoni tal-Parlament Ewropew tad-9 ta' Ġunju 2021 dwar il-politika tal-kompetizzjoni – rapport annwali 2020 (2020/2223(INI)) Il-Parlament Ewropew, – wara li kkunsidra t-Trattat dwar il-Funzjonament tal-Unjoni Ewropea (TFUE), b'mod partikolari l-Artikoli 101 sa 109 tiegħu, – wara li kkunsidra r-regoli, il-linji gwida, ir-riżoluzzjonijiet, il-konsultazzjonijiet pubbliċi, il-komunikazzjonijiet u d-dokumenti rilevanti tal-Kummissjoni dwar is-suġġett tal-kompetizzjoni, – wara li kkunsidra r-rapport tal-Kummissjoni tad-9 ta' Lulju 2020 dwar il-Politika tal-Kompetizzjoni 2019 (COM(2019)0302) u d-dokument ta' ħidma tal-persunal tal-Kummissjoni ppubblikat bħala dokument ta' sostenn fl-istess data, – wara li kkunsidra r-riżoluzzjoni tiegħu tat-18 ta' Ġunju 2020 dwar ir-Rapport Annwali dwar il-Politika tal-Kompetizzjoni tal-UE, – wara li kkunsidra l-komunikazzjoni tal-Kummissjoni tal-10 ta' Marzu 2020 intitolata "Strateġija Industrijali Ġdida għall-Ewropa" (COM(2020)0102), – wara li kkunsidra l-komunikazzjonijiet tal-Kummissjoni tad-19 ta' Marzu 2020, tal-4 ta' April 2020, tat-13 ta' Mejju 2020, u tat-2 ta' Lulju 2020 dwar Qafas Temporanju għal miżuri ta' għajnuna mill-Istat biex jingħata sostenn lill-ekonomija matul it-tifqigħa preżenti tal-COVID-19, u l-emendi sussegwenti għalihom, – wara li kkunsidra l-komunikazzjoni tal-Kummissjoni tal-21 ta' Settembru 2020 dwar Linji Gwida dwar ċerti miżuri ta' għajnuna mill-Istat fil-kuntest tas-sistema għall-iskambju ta' kwoti ta' emissjonijiet ta' gassijiet serra wara l-2021 (C(2020)6400), – wara li kkunsidra l-White Paper tal-Kummissjoni tas-17 ta'Ġunju 2020 dwar il-kisba ta' kundizzjonijiet ekwi fir-rigward tas-sussidji barranin (COM(2020)0253), – wara li kkunsidra d-deċiżjoni tal-Kummissjoni tas-17 ta' Diċembru 2020 biex jiġi approvat l-akkwist ta' Fitbit minn Google, soġġett għal kundizzjonijiet, – wara li kkunsidra r-Rapport Speċjali Nru 24/2020 tal-Qorti Ewropea tal-Awdituri (QEA) intitolat "Il-kontroll tal-fużjonijiet fl-UE u l-proċedimenti tal-antitrust tal-Kummissjoni: jeħtieġ li tiżdied is-sorveljanza tas-swieq", – wara li kkunsidra d-diskors dwar l-Istat tal-Unjoni mogħti mill-President tal-Kummissjoni Ursula von der Leyen fis-16 ta' Settembru 2020, – wara li kkunsidra t-tweġibiet orali u bil-miktub,mogħtija minn Margrethe Vestager, li dak iż-żmien kienet Kummissarju nnominat, waqt is-seduta ta' smigħ quddiem il-Parlament Ewropew fit-8 ta' Ottubru 2019, – wara li kkunsidra d-dikjarazzjoni konġunta tan-Network Ewropew għall-Kompetizzjoni (NEK) tat-23 ta' Marzu 2020 dwar l-applikazzjoni tal-liġi tal-kompetizzjoni tul il-kriżi tal-Coronavirus, – wara li kkunsidra r-rapport tal-4 ta' April 2019 minn esperti ta' livell għoli tal-Kummissjoni bit-titolu "Competition policy for the digital era" (Il-politika tal-kompetizzjoni għall-era diġitali), – wara li kkunsidra l-konklużjonijiet tal-Kunsill tat-22 ta' Marzu 2019 dwar l-impjiegi, it-tkabbir u l-kompetittività, – wara li kkunsidra l-konklużjonijiet tal-laqgħa straordinarja tal-Kunsill Ewropew tal-1 u t-2 ta' Ottubru 2020, – wara li kkunsidra l-avviż tal-Kummissjoni lill-partijiet ikkonċernati tat-2 ta' Diċembru 2020 dwar il-ħruġ tar-Renju Unit u r-regoli tal-UE fil-qasam tal-kompetizzjoni, u dak tat-18 ta' Jannar 2021 dwar il-ħruġ tar-Renju Unit u r-regoli tal-UE fil-qasam u l-għajnuna mill-Istat, – wara li kkunsidra l-istudju ta' Diċembru 2020 mid-Dipartiment Tematiku għall-Politiki Ekonomiċi, Xjentifiċi u tal-Kwalità tal-Ħajja fil-Parlament Ewropew bit-titolu "L-impatt tal-għajnuna mill-Istat fuq il-kompetizzjoni u l-kompetittività matul il-pandemija tal-COVID-19: valutazzjoni bikrija", – wara li kkunsidra r-rapport tas-Sottokumitat Antitrust tal-Kumitat tal-Ġudikatura tal-Kamra tad-Deputati tal-Istati Uniti tas-6 ta' Ottubru 2020 intitolat "Investigation of Competition in the Digital Marketplace: Majority Staff Report and Recommendations" (Investigazzjoni tal-Kompetizzjoni fis-Suq Diġitali: Rapport Maġġoritarju u Rakkomandazzjonijiet tal-Istaff), – wara li kkunsidra d-dokument ta' riċerka tal-Awtorità għall-Kompetizzjoni u s-Swieq tar-Renju Unit tad-19 ta' Jannar 2021 bit-titolu "Algorithms: How they can reduce competition and harm consumers" (L-algoritmi: Kif jistgħu jnaqqsu l-kompetizzjoni u jagħmlu ħsara lill-konsumaturi), – wara li kkunsidra l-mira tal-UE tal-emissjonijiet ta' gassijiet serra għall-2030, kif approvata mill-mexxejja tal-UE f'Diċembru 2020, – wara li kkunsidra l-komunikazzjoni tal-Kummissjoni tal-11 ta' Diċembru 2019 dwar il-Patt Ekoloġiku Ewropew (COM(2019)0640), – wara li kkunsidra l-komunikazzjoni tal-Kummissjoni tal-20 ta' Mejju 2020 intitolata "Strateġija tal-UE għall-Bijodiversità għall-2030 – Inreġġgħu n-natura lura f'ħajjitna" (COM(2020)0380), – wara li kkunsidra l-komunikazzjoni tal-Kummissjoni tal-11 ta' Marzu 2020 dwar Pjan ta' Azzjoni ġdid dwar l-Ekonomija Ċirkolari għal Ewropa aktar nadifa u kompetittiva (COM(2020)0098), – wara li kkunsidra l-Artikolu 54 tar-Regoli ta' Proċedura tiegħu, – wara li kkunsidra r-rapport tal-Kumitat għall-Affarijiet Ekonomiċi u Monetarji (A9-0168/2021), A. billi l-konsumaturi jibbenefikaw minn swieq kompetittivi, speċjalment meta dawn jirriżultaw fi prezzijiet ġusti u għażliet usa' ta' prodotti ta' kwalità; billi l-politika tal-kompetizzjoni tal-UE hija mfassla biex iżżomm ekonomija tas-suq miftuħa b'kompetizzjoni ħielsa, ġusta u effettiva li tiffavorixxi allokazzjoni effiċjenti tar-riżorsi u li tippromwovi l-innovazzjoni, u b'hekk tagħti attenzjoni partikolari lill-ħtiġijiet tal-SMEs u l-ħolqien ta' kundizzjonijiet ekwi, għall-benefiċċju taċ-ċittadini kollha tal-UE; billi dan l-objettiv fundamentali għadu rilevanti anki f'kundizzjonijiet ta' kriżi; B. billi l-Kummissjoni rreaġixxiet minnufih għat-tifqigħa tal-kriżi tal-COVID-19 billi adottat regoli tal-kompetizzjoni speċjali u temporanji biex tiġi rimedjata sitwazzjoni ta' taqlib serju fl-ekonomija Ewropea; C. billi l-miżuri eċċezzjonali u temporanji b'reazzjoni għall-pandemija m'għandhomx jiġu applikati fil-forma ta' mġiba antikompetittiva, u lanqas m'għandhom jiġu sfruttati minn kumpaniji li mhumiex finanzjarjament b'saħħithom biex jirċievu għajnuna addizzjonali mingħajr ma jkollhom il-pjanijiet ta' ristrutturar neċessarji u effettivi; D. billi l-għajnuna kollha mill-Istat għandha titfassal u tingħata b'mod ekonomikament, soċjalment u ambjentalment responsabbli; billi fuq żmien fit-tul, il-politika tal-kompetizzjoni għandha tindirizza b'mod effiċjenti l-isfidi soċjali, diġitali u ambjentali, u għandha tkun konformi bis-sħiħ mal-prijoritajiet deskritti fil-Patt Ekoloġiku Ewropew u l-objettivi tal-Ftehim ta' Pariġi; E. billi r-rikonċiljazzjoni intelliġenti tar-regoli tal-kompetizzjoni tal-Unjoni mal-politiki industrijali, diġitali, ambjentali, soċjali u ta' kummerċjali internazzjonali tagħha hija essenzjali biex jiġu żgurati kundizzjonijiet ekwi fis-setturi kollha, jissaħħu l-ktajjen tal-valur reżiljenti u tingħata spinta lill-ħolqien tal-impjiegi, u b'hekk jingħata kontribut għal ambjent ta' kummerċ li jiffavorixxi lill-SMEs; F. billi l-kompetizzjoni inġusta bejn l-Istati Membri xxekkel il-funzjonament xieraq tas-suq intern; G. billi l-Kummissjoni bħalissa qed twettaq rieżami ġenerali tal-effikaċja tal-infurzar tal-politika tal-kompetizzjoni, inklużi r-regolamenti dwar l-antitrust, għadd ta' regoli u gwida dwar l-għajnuna mill-Istat, l-evalwazzjoni tar-regoli dwar il-kontroll tal-fużjonijiet u r-rieżami tal-Avviż dwar id-Definizzjoni tas-Suq; H. billi l-bojkotts ekonomiċi kontra prodotti minn żoni ġeografiċi speċifiċi fl-UE jikkostitwixxu ksur serju tar-regoli tal-kompetizzjoni u għandhom jiġu indirizzati b'mod effettiv; I. billi l-isfidi dejjem jiżdiedu ta' kompetizzjoni ma' ekonomija maġġuri u ferm issussidjata bħal dik taċ-Ċina jirrikjedu miżuri biex jissaħħu l-kumpaniji tal-UE meta ffaċċjati minn kompetituri mhux tal-UE; J. billi arkitettura ta' suq miftuħ fil-kummerċ u l-ikklirjar li tippermetti kompetizzjoni ġenwina fost l-infrastrutturi tas-suq hija kruċjali għall-preservazzjoni u t-tisħiħ tar-reżiljenza tas-swieq kapitali tal-UE, l-inċentivar ta' innovazzjonijiet immexxija mis-suq, u għaldaqstant il-ksib ta' eżiti aħjar għall-pensjonanti, in-negozji u l-investituri; billi l-ħtieġa għal struttura ta' suq miftuħ jeħtieġ li tkun ibbilanċjata kontra kunsiderazzjonijiet ta' stabbiltà finanzjarja; K. billi ħafna mill-gateways tal-konsumaturi għall-Internet huma ristretti għal għadd estremament żgħir ta' ekosistemi diġitali u pjattaformi kbar; billi l-pandemija tal-COVID-19 ħaffet il-pass tad-diġitalizzazzjoni, u ħolqot sfidi ġodda għall-effikaċja tal-politika tal-kompetizzjoni, b'mod speċjali fil-qasam tar-regoli dwar l-antitrust, fejn sa llum, mhumiex permessi interventi ex ante; L. billi l-iskandli tad-data, l-investigazzjonijiet u l-evidenza wrew kif id-data personali qed tinġabar u tinħażen, ħafna drabi b'manjiera eċċessiva, kif ukoll tintuża u tinbiegħ lil partijiet terzi minn pjattaformi, u wrew kif l-atturi u l-pjattaformi tat-teknoloġija dominanti kienu qed jittraċċaw b'mod sistematiku lill-konsumaturi online; M. billi xi impriżi, li jibbenefikaw minn status doppju kemm bħala pjattaformi kif ukoll bħala fornituri, jabbużaw mill-pożizzjoni tagħhom biex jimponu termini u kundizzjonijiet inġusti fuq il-kompetituri; N. billi l-analisti jipprevedu li Amazon, Facebook u Alphabet Inc. (Google) se jkollhom b'mod kollettiv sehem ta' 61 % tar-reklamar diġitali kollu fl-2021, li jirrappreżenta rduppjar tas-sehem tagħhom tas-suq mill-2015; billi Facebook u Alphabet Inc. (Google) jaqilgħu 98,53 % u 83,3 % tad-dħul rispettiv tagħhom mir-reklamar diġitali; O. billi l-multi maħruġa mill-awtoritajiet tal-kompetizzjoni ħafna drabi naqsu milli jkollhom effett ta' deterrent fuq il-kumpaniji tat-teknoloġija kbar peress li jitqiesu sempliċement bħala spejjeż biex isir in-negozju; P. billi l-għodod tal-antitrust għandhom ikunu adegwati biex jiffaċċjaw ir-realtajiet il-ġodda tas-swieq diġitali u tat-teknoloġija li qed jinbidlu b'rata mgħaġġla; Q. billi jinħtieġu kundizzjonijiet ekwi bejn id-ditti tas-servizzi finanzjarji u d-ditti tat-teknoloġija biex tiġi żgurata kompetizzjoni fuq l-istess livell, filwaqt li jiġi segwit il-prinċipju ta' "l-istess riskju, l-istess attività, l-istess regolamentazzjoni"; R. billi l-algoritmi jistgħu jsaħħu ferm l-effiċjenza u jippermettu lid-ditti jipprovdu prodotti u servizzi aħjar lill-konsumaturi; billi, madankollu, użu ħażin intenzjonat jew mhux intenzjonat tal-algoritmi jista' jikkawża ħsara lill-kompetituri u lill-kompetizzjoni; S. billi r-regoli tal-UE dwar il-kompetizzjoni u l-għajnuna mill-Istat għandhom ikunu koerenti mal-Patt Ekoloġiku Ewropew, l-istrateġija diġitali tal-UE, il-Pilastru Ewropew tad-Drittijiet Soċjali u l-Għanijiet ta' Żvilupp Sostenibbli tan-NU u jistgħu jikkontribwixxu b'mod sinifikanti għalihom; billi l-każijiet ta' għajnuna mill-Istat tal-UE bilkemm jirreferu għal tali objettivi ġenerali tal-politika tal-UE; Kunsiderazzjonijiet ġenerali Jenfasizza li politika tal-kompetizzjoni li għandha l-għan li tiżgura kundizzjonijiet ekwi fis-setturi kollha, tixpruna l-innovazzjoni u tagħti lill-konsumaturi aktar għażliet u għażliet ta' kwalità ogħla, hija kruċjali biex tiggarantixxi l-funzjonament xieraq tas-suq uniku; Jesprimi t-tħassib tiegħu dwar iż-żieda fil-konċentrazzjoni tal-industrija fl-Ewropa; josserva f'dan ir-rigward li bejn l-2001 u l-2012 l-industrija medja f'10 ekonomiji Ewropej rat żieda ta' 2-3 %fis-sehem tal-bejgħ tal-akbar 10 % tal-kumpaniji; iwissi li din iż-żieda hija osservata kemm għas-servizzi tal-manifattura kif ukoll għal dawk mhux finanzjarji u li din mhijiex xprunata minn setturi diġitalment intensivi; jinnota li ż-żidiet fil-konċentrazzjonijiet tal-industrija twassal għal mark-ups pożittivi ogħla assoċjati ma' profitti ogħla a skapitu tal-konsumatur Ewropew; Jemmen li infurzar strett u imparzjali tar-regoli tal-kompetizzjoni tal-UE minn awtoritajiet tal-kompetizzjoni indipendenti huwa kruċjali għall-kumpaniji Ewropej attivi fis-suq intern u fil-livell internazzjonali, speċjalment għall-SMEs, u jista' jagħti kontribut sinifikanti għall-prijoritajiet politiċi ewlenin bħal suq intern aktar profond u ġust, suq uniku diġitali konness, il-kompetittività globali tal-Unjoni, il-ġlieda kontra l-inugwaljanzi soċjali u l-kriżi klimatika, kif ukoll għall-valuri Ewropej rigward l-istandards ambjentali, l-affarijiet soċjali, il-politika dwar il-klima u l-protezzjoni tal-konsumatur; jenfasizza madankollu l-importanza ta' doża xierqa ta' flessibbiltà f'kundizzjonijiet ta' kriżi; Jilqa' l-konsultazzjoni dwar il-liġi tal-kompetizzjoni u l-Patt Ekoloġiku Ewropew bħala pass lejn koerenza politika akbar; jistieden lill-Kummissjoni tippreżenta pjan ta' azzjoni komprensiv u li jħares 'il quddiem dwar kif għandhom jiġu riveduti r-regoli tal-kompetizzjoni u dawk dwar l-għajnuna mill-Istat; Iqis li l-iżgurar ta' kundizzjonijiet ekwi għall-kumpaniji fis-suq intern u fis-swieq internazzjonali, li huwa kruċjali speċjalment għall-SMEs u għall-ħolqien ta' impjiegi diċenti u sostenibbli fl-UE u barra minnha, jiddependi wkoll fuq li jiġi miġġieled b'mod deċiżiv u effettiv id-dumping soċjali, ambjentali u fiskali; jistieden lill-Kummissjoni, f'dan ir-rigward, iżżid l-isforzi tagħha biex tistabbilixxi qafas legali għal strument obbligatorju ta' diliġenza dovuta dwar id-drittijiet tal-bniedem u l-ambjent; Jenfasizza li l-prattiki aggressivi tat-taxxa minn kumpaniji multinazzjonali, prattiki tat-taxxa ta' ħsara u benefiċċji fuq it-taxxa mmirati lejn il-kumpaniji kbar jistgħu joħonqu l-innovazzjoni u jipperikolaw il-kontestabbiltà tas-swieq, speċjalment għall-SMEs, li huma s-sinsla tal-ekonomija Ewropea; Jissottolinja l-importanza tan-NEK fl-appoġġ tal-kooperazzjoni bejn l-awtoritajiet nazzjonali tal-kompetizzjoni u l-Kummissjoni bil-ħsieb li tiġi promossa kompetizzjoni ġusta fi ħdan is-suq uniku permezz ta' infurzar imsaħħaħ u l-kondiviżjoni tal-aħjar prattiki; Iħeġġeġ id-djalogi strutturati mal-Viċi President Eżekuttiv tal-Kummissjoni għall-Kompetizzjoni u l-isforzi tal-Kummissjoni biex iżżomm kooperazzjoni mill-qrib mal-membri tal-kumitat kompetenti tal-Parlament; iqis ir-rapport annwali dwar il-politika tal-kompetizzjoni tal-Kummissjoni bħala eżerċizzju indispensabbli f'termini ta' skrutinju demokratiku; ifakkar li fi snin riċenti l-Parlament kien involut permezz tal-proċedura leġiżlattiva ordinarja fit-tfassil tal-qafas għar-regoli dwar il-kompetizzjoni; jinsisti dwar is-setgħat ta' kodeċiżjoni tal-Parlament biex ifassal il-qafas għar-regoli tal-kompetizzjoni; Jitlob lill-Kummissjoni tuża s-setgħat ta' promozzjoni tagħha biex tenfasizza r-riskji ta' miżuri ta' kontroll tal-prezzijiet implimentati mill-gvernijiet, inklużi dawk relatati mad-distorsjoni tas-sinjali ta' prezzijiet li jistgħu jinkoraġġixxu l-produzzjoni u jimminaw l-inċentivi għal parteċipanti ġodda biex jiġu indirizzati n-nuqqasijiet; Jinnota bi tħassib li, abbażi ta' valutazzjoni tal-Kummissjoni, xi Stati Membri ma implimentawx b'mod effettiv id-Direttiva dwar klawżoli inġusti f'kuntratti mal-konsumatur, u dan kellu effett negattiv ħafna fuq il-konsumaturi u l-kompetizzjoni ġusta; jistieden lill-Kummissjoni tiskrutinizza l-klawżoli u l-prattiki inġusti mħaddma, b'mod speċjali mis-settur bankarju, fil-kuntratti mal-konsumatur u tiżgura l-implimentazzjoni effettiva u mgħaġġla ta' din id-direttiva bl-użu ta' kull mezz disponibbli; Jirrikonoxxi li r-riżorsi għad-Direttorat Ġenerali għall-Kompetizzjoni (DĠ COMP) tal-Kummissjoni għandhom ikunu adegwati u jaqblu mal-ammont ta' xogħol u l-firxa ta' kompiti tiegħu; iqis il-ħtieġa li jiġi żgurat għarfien espert speċifiku dwar il-kwistjonijiet diġitali u l-prattiki tal-pjattaformi online b'ekonomisti komportamentali, speċjalisti tal-algoritmi, inġiniera u xjenzati tad-data; jistieden lill-Kummissjoni tinforma lill-Parlament dwar l-allokazzjoni tar-riżorsi bejn il-kontroll tal-għajnuna mill-Istat, il-kontroll tal-fużjonijiet u l-antitrust; Ir-reazzjonijiet ta' politika għall-COVID-19 Jilqa' b'sodisfazzjon l-adozzjoni ta' Qafas Temporanju għal miżuri ta' għajnuna mill-Istat, stabbilit b'reazzjoni għall-kriżi tal-COVID-19 sabiex l-Istati Membri jkunu jistgħu jappoġġjaw lil kumpaniji matul il-pandemija, u l-emendi biex dan jittawwal fiż-żmien u jitkabbar; jappoġġja ż-żamma ta' miżuri eċċezzjonali sakemm jibqa' ġġustifikat minħabba s-sitwazzjoni epidemjoloġika, iżda jissottolinja li l-Qafas huwa strument temporanju; jisħaq li r-restawr ta' kompetizzjoni effettiva fuq terminu medju u twil huwa kruċjali biex jiġi żgurat li l-irkupru jkun rapidu u konsistenti; jenfasizza li l-miżuri ta' appoġġ għandhom isiru aktar immirati hekk kif l-irkupru javvanza; jinnota d-differenzi sostanzjali bejn l-Istati Membri rigward l-ispazju fiskali disponibbli tagħhom għall-għoti ta' għajnuna mill-Istat; Jilqa' l-komunikazzjoni tal-Kummissjoni dwar Qafas Temporanju għall-valutazzjoni ta' kwistjonijiet tal-antitrust relatati mal-kooperazzjoni kummerċjali b'reazzjoni għal sitwazzjonijiet ta' urġenza li jirriżultaw mit-tifqigħa attwali tal-COVID-19; iqis li l-gwida u l-appoġġ dwar ir-regoli tal-antitrust jiffaċilitaw il-kooperazzjoni meħtieġa biex tingħeleb il-kriżi tal-COVID-19, u b'hekk ikunu ta' benefiċċju għall-konsumaturi; Jinnota li l-Qafas Temporanju jinkludi ċerti kundizzjonijiet għal ċerti tipi ta' miżuri ta' għajnuna mill-Istat bħar-rikapitalizzazzjoni; jilqa' f'dan ir-rigward il-kundizzjonijiet bħal projbizzjoni fuq id-distribuzzjoni ta' dividendi, pagamenti ta' bonuses u xiri lura ta' ishma; jesprimi dispjaċir, madankollu, li dawn il-kundizzjonijiet ma ġewx imposti fuq miżuri ta' għajnuna mill-Istat oħrajn; jistieden lill-Kummissjoni timponi tali kundizzjonijiet fuq il-miżuri kollha ta' għajnuna mill-Istat fil-Qafas Temporanju, inklużi, b'mod partikolari, il-miżuri ta' rikapitalizzazzjoni, li għandhom jitqiesu biss bħala soluzzjoni tal-aħħar istanza mill-Istati Membri, minħabba l-impatt distorsiv kbir li jista' jkollhom fuq is-suq intern; Jappoġġja bil-qawwa miżuri effettivi biex jiġi indirizzat in-nuqqas ta' vaċċini kontra l-COVID-19, speċjalment f'pajjiżi bi dħul baxx u medju, u għalhekk jappoġġja lill-Kummissjoni u lill-Istati Membri fl-isforzi tagħhom biex jimbuttaw lill-pajjiżi mhux tal-UE biex ineħħu l-projbizzjonijiet eżistenti fuq l-esportazzjoni u biex iżidu d-donazzjoni tal-vaċċini, u jistieden lill-Kummissjoni u lill-Istati Membri jkomplu jżidu l-isforzi tagħhom biex jappoġġjaw it-trasferiment tat-teknoloġija u l-liċenzjar volontarju għad-drittijiet tal-proprjetà intellettwali biex jittrattaw mard infettiv endemiku jew pandemiku fil-popolazzjoni dinjija; Jissottolinja li l-azzjonijiet tal-Kummissjoni mmirati sabiex jeliminaw il-kundizzjonijiet li jwasslu għal monopolji u pożizzjonijiet dominanti u lejn il-limitazzjoni tal-finanzjament pubbliku lil kumpaniji li jistgħu jwasslu għal tali kundizzjonijiet ma jipprovdu l-ebda soluzzjoni għall-kwistjoni tal-iżvantaġġi sistemiċi u strutturali li taffettwa l-kompetittività tan-negozji bbażati u li joperaw f'territorji insulari u reġjuni ultraperiferiċi Ewropej; Jenfasizza l-importanza tal-koerenza politika u li kwalunkwe għajnuna mogħtija tingħata biss lil kumpaniji li jkunu qed ibatu l-konsegwenzi finanzjarji diretti tal-pandemija; iħeġġeġ, barra minn hekk, li l-kumpaniji li jużaw rifuġji fiskali barra mill-UE għall-evitar tat-taxxa jiġu pprojbiti milli jaċċessaw l-għajnuna mill-Istat jew l-appoġġ finanzjarju jekk ma jimpenjawx ruħhom li jbiddlu l-imġiba tagħhom; Jistieden lill-Kummissjoni u lill-Istati Membri jniedu pjan direzzjonali wara l-COVID-19 biex l-għajnuna mill-Istat tkun immirata aħjar biex tiġi promossa l-kompetittività u jiġu ssalvagwardjati l-impjiegi; jissuġġerixxi li pjan direzzjonali bħal dan jista' jinkludi miżuri biex jiġu indirizzati l-frammentazzjoni u d-distorsjonijiet tas-suq minħabba kundizzjonijiet mhux ekwi, analiżi tal-impatt tal-għajnuna mill-Istat fuq is-suq intern, u gwida ċara dwar kif l-aħjar jintużaw l-għodod tal-politika tal-kompetizzjoni biex jitrawwem l-irkupru; iħeġġeġ lill-Kummissjoni, barra minn hekk, tintegra l-istrateġiji industrijali, diġitali u ekoloġiċi fl-iffissar tal-kundizzjonijiet futuri għall-għajnuna mill-Istat; Itenni l-prijorità li jiġi żgurat li r-regoli dwar l-għajnuna mill-Istat u ir-regolamentazzjoni bankarja Ewropea jkunu strettament u imparzjalment infurzati, inkluż meta jiġu indirizzati kriżijiet bankarji fil-futur; jistieden lill-Kummissjoni teżamina malajr id-diskrepanzi bejn ir-regoli dwar l-għajnuna mill-Istat fil-qasam tal-għajnuna għal-likwidazzjoni u r-reġim ta' riżoluzzjoni skont id-Direttiva dwar l-Irkupru u r-Riżoluzzjoni tal-Banek ("id-Diretttiva BRR"), u tirrevedi l-Komunikazzjoni Bankarja tagħha tat-30 ta' Lulju 2013 fil-kuntest tar-rieżami tal-qafas tal-ġestjoni tal-kriżijiet, inkluż fid-dawl tal-każijiet riċenti, filwaqt li tqis il-ħtieġa li l-kontribwenti u dawk li jfaddlu jkunu protetti mill-piż tas-salvataġġ tal-banek; Jinnota li r-regoli dwar il-kompetizzjoni tal-UE u l-għajnuna mill-Istat m'għandhomx jitqiesu b'mod separat mill-politiki monetarji, kummerċjali u fiskali; jappella għal riflessjoni fir-rigward ta' distorsjonijiet possibbli tal-kompetizzjoni li jirriżultaw mix-xiri tal-bonds korporattivi mill-Bank Ċentrali Ewropew; jenfasizza f'dan ir-rigward il-kunċett tas-selettività fl-għajnuna mill-Istat u l-Artikolu 4(3) tat-Trattat dwar l-Unjoni Ewropea li fih l-hekk imsejjaħ prinċipju ta' lealtà; Jistieden lill-Kummissjoni tiżgura u timmonitorja l-użu u d-distribuzzjoni xierqa tad-diversi miżuri ta' finanzjament tal-UE b'reazzjoni għall-kriżi tal-COVID-19, inkluż permezz tal-Pjanijiet Nazzjonali ta' Rkupru u Reżiljenza (NRRPs) tal-Istati Membri fil-qafas tal-Faċilità għall-Irkupru u r-Reżiljenza, li għandhom ikunu konformi mar-regoli tal-UE dwar il-kompetizzjoni u l-għajnuna mill-Istat, ma għandhomx iwasslu għal distorsjonijiet tal-kompetizzjoni, u għandhom jiġu applikati b'mod ugwali għall-kumpaniji kollha, b'mod partikolari f'setturi kritiċi bħat-telekomunikazzjoni, l-enerġija u t-trasport; iħeġġeġ lill-Kummissjoni tissorvelja kwalunkwe distorsjoni potenzjali tal-kompetizzjoni bħal din; jisħaq li l-għajnuna mill-Istat m'għandhiex tingħata lil kumpaniji li kienu ineffiċjenti u li kienu strutturalment qed jagħmlu telf qabel il-kriżi tal-COVID-19, u lanqas m'għandha tinkoraġġixxi l-formazzjoni ta' strutturi monopolistiċi; Id-dimensjoni globali Jenfasizza l-importanza ta' djalogu u kooperazzjoni dejjem aktar intensi u strutturati fuq livell globali rigward l-infurzar tal-politika tal-kompetizzjoni, kif ukoll approċċ komuni lejn kompetizzjoni ġusta; Jappoġġja l-parteċipazzjoni attiva tal-Kummissjoni u l-awtoritajiet nazzjonali tal-kompetizzjoni fin-Network Internazzjonali tal-Kompetizzjoni (ICN) u jħeġġeġ lill-Parlament jinvolvi ruħu aktar mill-qrib fl-attività tal-gruppi ta' ħidma u l-gruppi ta' esperti rilevanti tal-ICN u tal-OECD; Jappoġġja l-istrateġija tal-Kummissjoni biex telimina l-effetti negattivi kkawżati mill-applikazzjoni extraterritorjali illegali ta' sanzjonijiet unilaterali minn pajjiżi mhux tal-UE kontra operaturi tal-UE; jilqa', f'dan ir-rigward, il-komunikazzjoni tal-Kummissjoni tad-19 ta' Jannar 2021 bit-titolu "Is-sistema ekonomika u finanzjarja Ewropea: it-trawwim tal-ftuħ, tas-saħħa u tar-reżiljenza"(COM(2021)0032); Jisħaq li ftehimiet ta' kooperazzjoni ddedikati ma' pajjiżi mhux tal-UE fil-qasam tal-politika tal-kompetizzjoni jistgħu jikkontribwixxu b'mod sinifikanti għall-effikaċja tal-politika tal-kompetizzjoni u jistieden lill-Kummissjoni ssegwi aktar minn tali ftehimiet ta' kompetizzjoni ddedikati, sabiex ikun jista' jsir skambju ta' informazzjoni aktar effettiv bejn l-awtoritajiet tal-kompetizzjoni; ifakkar, barra minn hekk, li l-UE jeħtiġilha tiżgura kundizzjonijiet ekwi u reċiproċità mas-sħab internazzjonali tagħha f'termini ta' għajnuna mill-Istat, akkwist pubbliku u politika ta' investiment; jistieden lill-Kummissjoni ssaħħaħ il-kapitoli dwar l-għajnuna mill-Istat fil-ftehimiet kummerċjali u ta' investiment futuri; Jistieden lill-Kummissjoni tagħti attenzjoni lir-rwol tal-intrapriżi statali li huma bbażati barra l-Unjoni u li jiġu appoġġjati u ssussidjati mill-gvernijiet rispettivi tagħhom b'modi li r-regoli tas-suq uniku tal-UE jipprojbixxu għall-entitajiet tal-UE; jesprimi t-tħassib tiegħu dwar kompetizzjoni distorsiva ffinanzjata mill-istat minn impriżi barranin li jakkwistaw impriżi Ewropej, speċjalment dawk attivi f'setturi u teknoloġiji innovattivi jew strateġiċi, dawk li jikkonformaw mal-Patt Ekoloġiku Ewropew, u dawk imdgħajfa mill-pandemija tal-COVID-19; Jilqa' b'sodisfazzjon bħala pass preliminari d-dħul fis-seħħ tar-Regolament (UE) 2019/452 li jistabbilixxi qafas għall-iskrinjar tal-investimenti diretti barranin fl-Unjoni kif ukoll il-White Paper tal-Kummissjoni dwar il-kisba ta' kundizzjonijiet ekwi fir-rigward ta' sussidji barranin; josserva l-pressjoni kontinwa ta' akkwiżizzjoni barranija fuq kumpaniji Ewropej u jwissi li hemm bżonn ta' azzjoni urġenti; jistenna bil-ħerqa, għalhekk, il-proposta leġiżlattiva li jmiss tal-Kummissjoni li għandha l-għan li tindirizza l-effetti distorsivi tas-sussidji barranin fuq is-suq intern; Huwa tal-fehma li l-kumpaniji tal-UE għandhom ikunu jistgħu jikkompetu fis-swieq globali fuq l-istess livell; jistieden lill-Kummissjoni, għalhekk, tadatta l-politika tagħha dwar il-kompetizzjoni u l-għajnuna mill-Istat sabiex tippromwovi żvilupp industrijali serju; jenfasizza li politika industrijali intelliġenti tista' tgħin biex jiġu allokati mill-ġdid riżorsi lil ċerti setturi ewlenin mingħajr ma jkun hemm distorsjoni tal-kompetizzjoni, u b'hekk twitti t-triq għal ekonomija reżiljenti u sostenibbli fit-tul; huwa tal-fehma li l-Unjoni u l-Istati Membri jeħtieġ li jsaħħu s-sinerġiji bejn il-politiki, l-investimenti u l-politika tal-kompetizzjoni mmirati tal-UE biex irawmu impjiegi u ktajjen tal-valur reżiljenti sabiex l-UE tikseb awtonomija f'ċerti industriji strateġiċi filwaqt li tippreserva ekonomija miftuħa; Jappella għal investiment qawwi fir-riċerka u l-iżvilupp mill-industrija Ewropea, bil-ħsieb li jiġu żgurati kundizzjonijiet ekwi bejn il-produtturi ġewwa u barra l-UE, il-kisba tal-objettivi tal-Patt Ekoloġiku Ewropew, inkluża t-tranżizzjoni lejn modi ta' produzzjoni b'livell baxx ta' emissjonijiet tal-karbonju, u l-appoġġ għall-kompetittività tal-impriżi tal-UE fil-konfront ta' kompetituri mhux tal-UE li l-proċessi ta' produzzjoni tagħhom mhumiex soġġetti għall-istess kriterji bħal dawk determinati fil-livell tal-UE; jistieden ukoll lill-Kummissjoni, f'dan ir-rigward, tikkunsidra li żżid l-għajnuna għar-riċerka u l-innovazzjoni kif ukoll għal teknoloġiji li jiġġeneraw esternalitajiet pożittivi għall-ambjent jew għas-sistema ġenerali tal-enerġija; Jistieden lill-Kummissjoni tidentifika dipendenzi strateġiċi, b'mod partikolari f'ekosistemi industrijali sensittivi, u tipproponi miżuri biex dawn jitnaqqsu, inkluż billi tiddiversifika l-ktajjen tal-produzzjoni u tal-provvista, trawwem il-produzzjoni u l-investiment fl-Ewropa, u tiżgura kumulazzjoni strateġika ta' riservi; jenfasizza f'dan ir-rigward l-importanza ta' Proġetti Importanti ta' Interess Ewropew Komuni (IPCEI) għall-investimenti f'teknoloġiji fixkiela; jistieden lill-Kummissjoni, fir-rigward tar-reviżjoni li jmiss tal-komunikazzjoni tal-IPCEI, tippromwovi aktar l-IPCEIs, tiċċara r-regoli tal-għażla għall-IPCEIs, tirrevedi u tissimplifika xi kriterji u rekwiżiti ta' implimentazzjoni, u tikkunsidra li tippermetti kofinanzjament aktar faċli mill-UE, sabiex tiffaċilita l-parteċipazzjoni ta' sħab minn Stati Membri iżgħar u tiżgura li proġetti ta' riċerka industrijali iżgħar ikunu jistgħu jibbenefikaw aktar faċilment mill-appoġġ; Jappoġġja l-inklużjoni fir-regoli tal-kompetizzjoni tal-UE ta' kontroll bir-reqqa tal-għajnuna mill-Istat fuq impriżi minn pajjiżi mhux tal-UE, filwaqt li jenfasizza li l-Unjoni għandha tibqa' miftuħa għal investimenti diretti barranin li jikkonformaw mal-qafas legali tagħha, jirrispettaw l-istandards soċjali u ambjentali Ewropej u ma jikkawżawx distorsjoni tal-kompetizzjoni; itenni f'dan ir-rigward l-istedina tiegħu lill-Kummissjoni u lill-Istati Membri, sakemm tiġi kkunsidrata l-proposta dwar il-mekkaniżmu ta' aġġustament tal-karbonju fil-fruntieri, biex jadottaw strumenti ta' difiża kummerċjali msaħħa biex jiġġieldu l-prattiki kummerċjali inġusti u jipproteġu b'mod partikolari l-kompetittività tas-setturi industrijali; jenfasizza fl-istess waqt li d-deċiżjonijiet dwar il-politika tal-kompetizzjoni m'għandhomx jintużaw bħala miżura protezzjonista u jitlob f'dan ir-rigward analiżi tar-riperkussjonijiet tar-regoli tal-UE dwar l-għajnuna mill-Istat fuq il-kompetittività ta' pajjiżi bi dħul baxx u medju; Jinnota bi tħassib li, meta mqabbel ma' ftehimiet kummerċjali oħra, bħal dak mal-Iżvizzera, il-Ftehim dwar il-Kummerċ u l-Kooperazzjoni bejn l-UE u r-Renju Unit huwa aktar dgħajjef; jiddispjaċih li l-Ftehim dwar il-Kummerċ u l-Kooperazzjoni bejn l-UE u r-Renju Unit ma jipprevedix kundizzjonijiet ekwi bis-sħiħ fir-rigward tal-għajnuna mill-Istat u l-kompetizzjoni; jitlob lill-UE u lir-Renju Unit isibu bażi komuni biex jikkooperaw b'mod kontinwu u jħabirku favur kompetizzjoni ġusta u kundizzjonijiet ekwi; Il-politika tal-kompetizzjoni fl-era diġitali Jilqa' b'sodisfazzjon id-determinazzjoni tal-Kummissjoni li tindirizza termini u prattiki inġusti ta' pjattaformi li jaġixxu bħala gwardjani, li taġixxi b'mod deċiżiv, u li telimina ostakli illeġittimi għall-kompetizzjoni online fis-suq uniku diġitali Ewropew; jesprimi dispjaċir għall-pass kajman tal-investigazzjonijiet tal-antitrust meta mqabbel ma' swieq diġitali li jinbidlu malajr; jissottolinja f'dan ir-rigward li 10 snin wara l-ftuħ ta' investigazzjoni dwar il-prattiki ta' preġudizzju fit-tiftix ta' Google, il-Kummissjoni għadha ma lestietx l-investigazzjoni tagħha; iqis li fl-ekonomija diġitali, il-konċentrazzjoni tad-data f'idejn għadd żgħir ta' kumpaniji twassal għal fallimenti tas-suq, estrazzjoni eċċessiva tar-redditu u mblukkar ta' parteċipanti ġodda; Iqis, filwaqt li jirrikonoxxi l-isforzi li saru, li l-problemi marbuta mad-dominanza eċċessiva tas-suq tal-impriżi l-kbar tat-teknoloġija s'issa ma ġewx indirizzati biżżejjed u jeħtieġ li jiġu solvuti b'mod urġenti; Jirrikonoxxi l-isfidi li hemm ġejjin għat-tfassil tal-politika tal-kompetizzjoni u l-infurzar relatat, fost l-oħrajn, mal-effetti tan-network, il-konċentrazzjoni, l-aggregazzjoni u l-użu tad-data fi swieq bi prezz żero, l-algoritmi tal-ipprezzar, l-istrutturar tal-pjattaformi l-kbar u l-interventi tas-suq; Jistieden lill-Kummissjoni tagħti l-attenzjoni dovuta u kunsiderazzjoni bir-reqqa għall-problemi tal-kompetizzjoni strutturali relatati mal-pożizzjonijiet ta' gwardjani tan-networks ta' pagamenti eżistenti, problemi li kibru biss matul il-pandemija tal-COVID-19; Jilqa' l-appell tal-Kummissjoni għad-deċiżjoni dwar Apple; huwa tal-opinjoni li l-każ ta' Apple juri għal darb'oħra l-ħtieġa ta' regoli dwar l-għajnuna mill-Istat sodi, filwaqt li jitqiesu r-reġimi favorevoli tat-taxxa; Jinnota li l-istrumenti tradizzjonali użati mill-awtoritajiet tal-kompetizzjoni bħal investigazzjonijiet dwar l-abbuż possibbli ta' pożizzjoni tas-suq dominanti jieħdu żmien twil ħafna, u dan wera li huwa problema fis-swieq diġitali li jinbidlu malajr; jilqa' għalhekk, il-valutazzjoni tal-Kummissjoni dwar il-ħtieġa ta' għodod tal-kompetizzjoni ġodda li jistgħu jinħtieġu biex jiġu indirizzati l-problemi tal-kompetizzjoni strutturali fi swieq differenti li r-regoli attwali ma jistgħux jindirizzaw bl-aktar mod effettiv, u jitlob li l-Kummissjoni tissorvelja bir-reqqa lil dawn is-swieq sabiex tkun tista' tidentifika malajr u b'mod effiċjenti l-kwistjonijiet ewlenin u l-lakuni legali u tintervjeni dwarhom; jinnota li l-multi maħruġa mill-awtoritajiet tal-kompetizzjoni ħafna drabi naqsu milli jkollhom effett ta' deterrent għal kumpaniji tat-teknoloġija kbar billi dawn jitqiesu sempliċement bħala spejjeż biex isir in-negozju; Jilqa' l-proposta tal-Kummissjoni għal Att dwar is-Swieq Diġitali li tipprojbixxi lill-pjattaformi milli jinvolvu ruħhom fi prattiki ta' negozju fejn jipprivileġġaw lilhom infushom (inklużi ggruppar obbligatorju/installazzjoni minn qabel), jew li joperaw f'linji ta' negozju li jiddependu mill-pjattaforma jew li jinteroperaw magħha, kif ukoll li jirrikjedu li l-pjattaformi jagħmlu s-servizzi tagħhom kompatibbli ma' networks kompetituri biex jippermettu l-interoperabbiltà, inkluż tas-servizzi ta' qofol, il-portabbiltà tad-data, u l-integrazzjoni ta' ħafna bejjiegħa; jistieden lill-Kummissjoni tindirizza l-każijiet fejn kien evidenti li r-rimedji offruti kienu ineffettivi biex tiġi restawrata l-kompetizzjoni għas-suq tat-tqabbil tal-prezzijiet; Ifakkar li l-vantaġġi xprunati mid-data marbuta mal-kondiviżjoni tad-data u l-bejgħ tad-data, iżda anki s-servizzi stabbiliti bħala settings prestabbiliti, joħolqu r-riskju li jagħtu lil xi kumpaniji l-pożizzjoni ta' "gwardjan" fis-swieq diġitali u li dan jeħtieġ li jiġi indirizzat b'mod effettiv mill-Att dwar is-Swieq Diġitali; huwa tal-fehma li l-Kummissjoni għandu jkollha l-kapaċità li timponi fuq pjattaforma li taqdi rwol ta' gwardjan li tissostitwixxi ċerti settings prestabbiliti b'arkitettura ta' għażla tal-konsumatur effettiva u oġġettiva; Iqis li s-separazzjoni strutturali tal-monopolji tal-kumpaniji tat-Teknoloġija Kbira tista' tkun mixtieqa biex terġa' tinkiseb il-kompetizzjoni fis-swieq diġitali fid-dawl tal-limiti tal-multi u n-nuqqas ta' rimedji komportamentali tal-passat f'ċerti każijiet ta' antitrust; jisħaq li r-rimedji komportamentali mmirati u effettivi joffru soluzzjoni b'effiċjenza temporali; jissuġġerixxi l-implimentazzjoni ta' qafas ta' antitrust parteċipattiv sabiex jitrawwem djalogu kontinwu mal-impriżi kollha, jiżdiedu ċ-ċertezza tad-dritt, it-trasparenza u l-protezzjoni tal-konsumatur, u jiġu żgurati rimedji effettivi; Iħeġġeġ lill-Kummissjoni tħaffef il-proċeduri, b'mod partikolari fir-rigward tal-antitrust u fis-swieq diġitali li qed jikbru b'rata mgħaġġla; u jitlob kooperazzjoni f'dan ir-rigward anke mill-kumpaniji li qed jiġu investigati; jikkundanna l-prattiki minn ċerti kumpaniji li qed jiġu investigati li jtawlu b'mod artifiċjali l-investigazzjonijiet billi jitolbu b'mod sistematiku estensjonijiet tal-iskadenzi u billi jwieġbu għal talbiet għal informazzjoni biss b'dewmien sostanzjali jew billi jippreżentaw proposti ineffettivi għall-impenji li jieħdu; Jinnota, barra minn hekk, li filwaqt li huwa importanti li jiġu żgurati proċess ġust u d-dritt tad-difiża tal-impriżi li jkunu qed jiġu investigati, hemm il-ħtieġa li l-proċeduri amministrattivi jsiru aktar rapidi u aktar effiċjenti; jisħaq fuq il-ħtieġa li tiġi studjata l-possibbiltà li jsir użu aktar sistematiku minn miżuri speċifiċi bħal miżuri interim, kif ukoll rimedji strutturali u komportamentali oħra, sabiex jiġu evitati distorsjonijiet irriversibbli tal-kompetizzjoni; ifakkar, f'dan ir-rigward, li fl-anness tad-Direttiva NEK+, il-Kummissjoni identifikat il-"miżuri interim" bħala "għodda ewlenija għall-awtoritajiet tal-kompetizzjoni biex jiġi żgurat li l-kompetizzjoni ma tiġix ippreġudikata filwaqt li tkun għaddejja investigazzjoni"; jiddispjaċih u jinsab imħasseb għall-fatt li l-miżuri interim intużaw darba biss f'20 sena; jistieden lill-Kummissjoni tirrevedi l-Avviż dwar ir-Rimedji billi tqis l-iżviluppi u l-evoluzzjoni tas-settur diġitali matul dawn l-aħħar snin: Jilqa' l-fatt li il-proposti tal-Kummissjoni għal Att dwar is-Servizzi Diġitali u għal Att dwar is-Swieq Diġitali jieħdu approċċ distintiv fir-rigward tas-servizzi diġitali kollha, is-servizzi diġitali kbar ħafna, u l-gwardjani; jinnota b'mod partikolari li l-għan tal-proposta għal Att dwar is-Swieq Diġitali huwa li jiġi żgurat il-funzjonament xieraq tas-suq intern billi tiġi promossa kompetizzjoni effettiva, kundizzjonijiet ekwi fis-swieq diġitali u ambjent ta' pjattaforma online ekwu u kontestabbli; jiddispjaċih dwar in-nuqqas ta' miżuri adegwati kontra l-intermedjarji tar-reklamar fl-abbozz tal-proposti; jinnota li l-ewwel azzjoni ta' infurzar fl-ambitu tar-regolament il-ġdid dwar Att dwar is-Swieq Diġitali se tkun possibbli biss fi żmien ħames snin; iħeġġeġ, għalhekk, lill-Kummissjoni ssegwi l-infurzar tal-antitrust tagħha f'każijiet ġodda u pendenti li jinvolvu lil gwardjani fl-ambjent diġitali; Jenfasizza l-importanza ta' qafas ta' infurzar adegwat fl-Att dwar is-Swieq Diġitali futur; iqis li l-funzjoni superviżorja tal-Kummissjoni għandu jkollha riżorsi suffiċjenti u li l-proċess superviżorju għandu jippermetti l-parteċipazzjoni tal-atturi kollha, inklużi l-awtoritajiet nazzjonali tal-kompetizzjoni, ir-regolaturi settorjali nazzjonali, il-Bord Ewropew għall-Protezzjoni tad-Data, il-Kontrollur Ewropew għall-Protezzjoni tad-Data u l-organizzazzjonijiet tal-konsumatur; jisħaq li t-tfassil tar-rimedji m'għandux jitħalla għall-apprezzament uniku tal-kumpanija akkużata iżda minflok għandu jkun soġġett għal mekkaniżmu ta' konformità strett; Iqis li l-proposta għal Att dwar is-Swieq Diġitali hija għodda komplementari għar-regoli tal-kompetizzjoni li għandha l-għan li tiżgura swieq online ekwi u kontestabbli; jisħaq li din m'għandhiex tipperikola l-infurzar xieraq tal-leġiżlazzjoni dwar il-kompetizzjoni diġà fis-seħħ, inklużi l-liġijiet nazzjonali eżistenti, u lanqas m'għandha tipprevjeni lill-Kummissjoni milli tagħmel użu sħiħ mill-għodod eżistenti tagħha fl-infurzar tal-kompetizzjoni; jirreferi f'dan ir-rigward għal tħassib pendenti relatat mad-deċiżjoni Android u l-kompetizzjoni insuffiċjenti fit-tiftix online; Jinnota li r-rimedji proposti minn Google ġew irrifjutati bħala insuffiċjenti mill-atturi tas-suq u l-organizzazzjonijiet tal-konsumaturi fl-Ewropa kollha; jistieden lill-Kummissjoni tressaq akkużi ta' antitrust kontra Google għal abbuż ta' pożizzjoni dominanti f'servizzi ta' tiftix speċjalizzati oħrajn, inkluż it-tiftix lokali; Jistieden lill-Kummissjoni tagħmel użu sħiħ mill-istrumenti tal-politika tal-kompetizzjoni tagħha biex tiggarantixxi kondizzjonijiet ekwivalenti ta' kompetizzjoni u tindirizza l-effetti ta' gwardjani potenzjali fir-rigward tal-aċċess għal teknoloġiji abilitanti ewlenin għall-intelliġenza artifiċjali u d-data; Iqis li l-Parlament għandu jkollu rwol attiv fid-dibattitu politiku dwar il-politika tal-kompetizzjoni, inkluż permezz tal-organizzazzjoni ta' smigħ pubbliku mas-CEOs ta' GAFA (Google, Amazon, Facebook, Apple) dwar l-istrateġiji korporattivi tagħhom fil-qasam tal-kompetizzjoni u l-prattiki ta' tassazzjoni; jiddispjaċih li s-CEOs tal-erba' li huma ma laqgħux l-istedina għal tali seduta ta' smigħ; barra minn hekk jiddispjaċih li l-Parlament ma għandux mekkaniżmi xierqa fis-seħħ li jagħtu mandat legali għal tali preżenzi u jittama li dan ikun jista' jissolva f'qasir żmien; Jissottolinja l-importanza ta' reġistru tat-trasparenza biex jiġi żgurat skrutinju pubbliku tal-isforzi ta' lobbjar bil-għan li tiġi prevenuta distorsjoni tal-kompetizzjoni; jitlob reġistru tat-trasparenza tal-UE msaħħaħ b'informazzjoni relatata mal-finanzjament ta' kumpaniji jew assoċjazzjonijiet sabiex il-partijiet ikkonċernati ma jitħallewx jaġixxu f'isem kumpaniji oħra mingħajr ma jispeċifikaw li qed jagħmlu dan; Jisħaq fuq l-importanza li l-konsumaturi u l-utenti jiġu megħjuna jiksbu kontroll akbar fuq id-data u l-identità tagħhom stess u jieħdu responsabbiltà għalihom, u jappella għal livell għoli ta' protezzjoni tad-data personali filwaqt li jiżdiedu l-livelli ta' trasparenza u ta' responsabbiltà tas-servizzi diġitali; ifakkar li l-konsumaturi m'għandhom l-ebda għażla oħra għajr li jagħtu l-kunsens tagħhom jekk ma jixtiqux jitilfu l-aċċess għal xi servizzi offruti mill-pjattaformi online; jitlob, f'dan ir-rigward, qafas obbligatorju ta' kondiviżjoni tad-data li jipprovdi lill-konsumaturi għodod biex jiksbu bi dritt is-sjieda u jimmaniġġjaw id-data tagħhom stess b'mod aktar sempliċi u aktar effettiv; Jistieden lill-Kummissjoni teżamina mill-ġdid ir-regoli dwar il-fużjonijiet u l-akkwist f'dak li jirrigwarda l-valutazzjoni tad-data personali; jistieden lill-Kummissjoni tqis u tivvaluta bis-sħiħ l-assi ta' data personali bl-istess mod bħall-assi fiżiċi tradizzjonali l-oħra kollha meta tiddeċiedi dwar il-fużjonijiet u l-akkwisti diġitali; iħeġġeġ lill-Kummissjoni tieħu perspettiva usa' meta tevalwa l-fużjonijiet diġitali u tivvaluta wkoll l-impatt tal-konsolidazzjoni tad-data, inkluż tat-teknoloġija tar-reklamar fil-qalba tal-mudelli kummerċjali tal-kumpaniji tat-teknoloġija l-kbar; Jinnota li l-akkwist ta' entitajiet fil-mira b'riżorsi speċifiċi tad-data jista' jwassal għal konċentrazzjoni fil-kontroll fuq ir-riżorsi tad-data ta' valur u mhux replikabbli u jirriżulta f'aċċess għad-data aħjar għall-partijiet tal-fużjoni milli għall-kompetituri tagħhom; jisħaq li l-konsolidazzjoni tad-data permezz ta' fużjonijiet tista' ssaħħaħ pożizzjoni dominanti jew tippermetti lill-entità akkwirenti tisfrutta s-saħħa fis-suq tagħha, u xi kultant tqajjem tħassib dwar esklużjoni; jesprimi, għalhekk, dispjaċir għad-deċiżjoni tal-Kummissjoni li tapprova l-akkwiżizzjoni minn Google tal-kumpanija tal-apparat tal-fitness li jintlibes Fitbit; huwa inkwetat dwar l-ipproċessar futur tad-data personali mill-utenti ta' FitBit, inkluża data li tikkonċerna s-saħħa, li tista' tintuża għall-finijiet ta' reklamar diġitali; jistipula li d-data li tikkonċerna s-saħħa għandha titqies bħala kategorija speċjali ta' data personali, kif stabbilit fl-Artikolu 9 tar-Regolament Ġenerali dwar il-Protezzjoni tad-Data (GDPR); jinnota li r-rimedji proposti minn Google u approvati mill-Kummissjoni mhumiex suffiċjenti biex jiżguraw kompetizzjoni effettiva f'oġġetti li jintlibsu u s-saħħa diġitali, li qed isiru dejjem aktar importanti f'ħajjiet il-konsumaturi; Jinnota li f'diversi swieq speċifiċi għal data finanzjarja, hemm bejjiegħa multipli u, għalkemm l-ebda minnhom m'għandu sehem mis-suq dominanti, il-kompetizzjoni għadha baxxa ħafna; jinnota wkoll li xi bejjiegħa tad-data tas-suq finanzjarju pożizzjonati bħala aggregaturi tad-data, jistgħu jaġixxu bħala gwardjani u bħala tali jikkontrollaw l-aċċess għad-data u jillimitaw l-użu għall-konsumaturi; jistieden lill-Kummissjoni tivvaluta tali sitwazzjonijiet fejn kumpaniji jakkwistaw il-pożizzjoni ta' gwardjani jew oligopolji u tiżviluppa miżuri biex terġa' tiġi restawrata l-kompetizzjoni, filwaqt li tiġi appoġġjata t-trasparenza tal-prezzijiet u jiġu evitati prattiki kummerċjali inġusti u mhux raġonevoli; Jiddispjaċih u jesprimi t-tħassib tiegħu dwar l-akkwist fl-2014 ta' WhatsApp minn Facebook; ifakkar li, matul il-proċess ta' valutazzjoni tal-akkwiżizzjoni, Facebook gideb lill-Kummissjoni dwar il-kapaċità teknika tiegħu li juża d-data ta' WhatsApp għall-finijiet ta' reklamar diġitali; jistipula li fl-2016 Facebook beda juża metadata minn konverżazzjonijiet ta' WhatsApp għal finijiet ta' reklamar; ifakkar li l-Kummissjoni mmultat lil Facebook fl-2017 talli gideb matul il-proċess ta' valutazzjoni tiegħu; itenni li l-Artikolu 105 TFUE jobbliga lill-Kummissjoni tipproponi miżuri xierqa biex ittemm il-ksur tal-Artikoli 101 u 102 TFUE; jistieden lill-Kummissjoni tressaq miżuri xierqa biex ittemm l-użu tad-data tal-utenti ta' WhatsApp għal finijiet ta' reklamar ta' Facebook; Jitlob tisħiħ tal-kapaċità ta' reżiljenza operattiva u tal-infrastruttura tal-Unjoni f'setturi diġitali kritiċi, inkluż billi titħeġġeġ kompetizzjoni ekwa u jiġu promossi prinċipji ta' liċenzjar tas-software ekwi fis-swieq tal-cloud Ewropej; iqis il-kompetizzjoni sostenibbli u l-evitar ta' strutturi monopolistiċi fis-swieq bħala vitali għat-tranżizzjoni diġitali, l-irkupru ekonomiku u l-kompetittività tal-Ewropa; Jistieden lill-Kummissjoni teżamina mill-ġdid u tadatta l-metodoloġija użata għall-valutazzjoni ta' abbuż minn pożizzjoni dominanti u tiżgura li l-kunċett ta' "faċilitajiet essenzjali" jibqa' adegwat għall-iskop tiegħu fl-era diġitali; jistieden lill-Kummissjoni tqis li tikkomplementa l-kunċett ta' "dominanza" b'kunċetti bħal "dipendenza" u "saħħa fis-suq relattiva"; Jinnota li xi strutturi oligopolistiċi żviluppaw fil-qasam tas-servizzi finanzjarji, u wkoll li xi impriżi teknoloġiċi kbar saru atturi importanti fis-suq tas-servizzi finanzjarji; jistieden lill-Kummissjoni timmonitorja u tinvestiga kif il-vantaġġi kompetittivi inerenti għal dawn l-operaturi jistgħu jgħawġu l-kompetizzjoni fis-suq u jagħmlu ħsara lill-interessi tal-konsumaturi u l-innovazzjoni; Iqis li l-protezzjoni tal-privatezza u d-data personali, il-prinċipju ta' nondiskriminazzjoni, kif ukoll il-libertà tal-espressjoni u tal-informazzjoni, jeħtieġ li jkollhom l-għeruq tagħhom fil-qalba ta' politika tal-UE li tirnexxi u fit-tul dwar is-servizzi diġitali; Il-kontroll tal-għajnuna mill-Istat Jinnota li l-politika dwar l-għajnuna mill-Istat hija parti integrali mill-politika tal-kompetizzjoni u li l-kontroll tal-għajnuna mill-Istat jirrifletti l-ħtieġa li jinżammu kundizzjonijiet ekwivalenti ta' kompetizzjoni għall-impriżi kollha li jkunu qed iwettqu attivitajiet fis-suq uniku; Itenni li s-Servizzi ta' Interess Ekonomiku Ġenerali għadhom essenzjali għas-sopravivenza ta' għadd ta' komunitajiet madwar l-Ewropa, speċjalment f'reġjuni iżolati, remoti jew periferiċi fl-Unjoni; jilqa' l-konsultazzjoni miftuħa tal-Kummissjoni rigward is-sussidji tal-gvern għal servizzi essenzjali; jilqa' l-Linji Gwida l-ġodda adottati riċentement dwar l-għajnuna reġjonali mill-Istat; ifakkar fil-ħtieġa ta' pjan direzzjonali għal għajnuna mill-Istat immirata aħjar, speċjalment għat-twassil tas-Servizzi ta' Interess Ekonomiku Ġenerali; Jistieden lill-Kummissjoni u lill-Istati Membri jniedu valutazzjoni territorjali tal-impatt soċjoekonomiku tal-kriżi tal-COVID-19 fil-kuntest tal-applikazzjoni tar-regoli dwar l-għajnuna mill-Istat u l-proċess ta' reviżjoni attwali rilevanti; jinnota li, f'dan ir-rigward, għandha tingħata attenzjoni speċjali lill-analiżi tal-impatti fuq l-impriżi bbażati fil-gżejjer u r-reġjuni ultraperiferiċi tal-UE skont id-dispożizzjonijiet tal-Artikoli 174 u 349 TFUE; Jistieden lill-Kummissjoni tqis bir-reqqa s-setturi li huma l-bażi ta' ħafna industriji oħra, kif ukoll il-katina tal-valur soċjali u ekonomiku sostenibbli tal-Unjoni; itenni l-ħtieġa li jiġu promossi teknoloġiji u prattiki ta' produzzjoni li jwasslu għal tnaqqis sinifikanti tal-impatti ambjentali; Jitlob l-allinjament tar-regoli kollha tal-UE dwar il-kompetizzjoni u l-għajnuna mill-Istat ma' objettivi soċjetali fit-tul, b'mod partikolari l-Patt Ekoloġiku Ewropew, filwaqt li jitqiesu l-impenji klimatiċi tal-UE; jiddispjaċih li, filwaqt li d-definizzjoni tat-taħlita tal-enerġija għadha kompetenza nazzjonali, il-biċċa l-kbira tal-Istati Membri ma jagħmlux l-għajnuna mill-Istat kundizzjonali għal tali objettivi; Jilqa' l-konsultazzjoni mnedija dwar kif il-politika tal-kompetizzjoni tista' tkun ta' appoġġ għall-Patt Ekoloġiku u tqis aħjar l-effiċjenzi ekoloġiċi u sostenibbli fl-indirizzar tal-għajnuna mill-Istat, il-kontroll tal-fużjonijiet u r-regoli dwar l-antitrust; jistieden lill-Kummissjoni, bħala parti mir-reviżjoni li jmiss tagħha tal-Linji Gwida dwar l-għajnuna mill-Istat għall-protezzjoni ambjentali u l-enerġija u dwar ftehimiet ta' kooperazzjoni orizzontali, biex tistabbilixxi kundizzjonijiet u inċentivi konkreti biex jitkompla l-proċess ta' dekarbonizzazzjoni; jitlob, b'mod partikolari, gwida dwar ir-repowering, il-proġetti ibridi u l-ħżin tal-elettriku u dwar l-investimenti fl-effiċjenza enerġetika u r-rinnovazzjoni tal-bini; itenni, barra minn hekk, li t-tranżizzjoni lejn ekonomija newtrali għall-klima tirrikjedi miżuri biex jiġi indirizzat it-tibdil strutturali, inkluża l-identifikazzjoni tar-reġjuni tal-faħam bħala żoni megħjuna skont l-Artikolu 107(3) TFUE; Jinnota bi tħassib li l-irkupru tal-għajnuna illegali mill-Istati għadu proċess twil u kumpless; jenfasizza, barra minn hekk, li t-trasparenza u t-traċċabbiltà tal-proċess ta' evalwazzjoni tal-każijiet ta' għajnuna mill-Istat għandhom jissaħħu, filwaqt li jitqies riskju mhux negliġibbli ta' interkonnettività bejn il-każijiet; Kontroll ta' fużjonijiet, antitrust u kartelli Iħeġġeġ lill-Kummissjoni tibqa' viġilanti u tinforza strettament l-Artikolu 102 TFUE li jipprojbixxi l-abbuż minn pożizzjoni dominanti kif ukoll il-proċeduri ta' kontroll tal-fużjonijiet tagħha, minquxa fir-Regolament tal-KE dwar l-Għaqdiet ; Jilqa' b'sodisfazzjon l-impenn tal-Kummissjoni li teżamina mill-ġdid l-Avviż tagħha tal-1997 dwar id-definizzjoni ta' suq rilevanti fl-infurzar tal-Kummissjoni rigward il-fużjonijiet u l-antitrust; iħeġġeġ lill-Kummissjoni biex, fuq bażi ta' każ b'każ, tqis viżjoni aktar fit-tul li tinkludi d-dimensjoni globali u l-kompetizzjoni futura potenzjali fil-valutazzjonijiet kompetittivi tagħha; jenfasizza li fil-passat, id-definizzjoni tal-Kummissjoni ta' suq rilevanti setgħet kienet ristretta wisq biex tqis b'mod suffiċjenti l-kompetizzjoni dinamika fis-swieq globali; jistieden lill-Kummissjoni tadotta approċċ aktar dinamiku, u tagħmel il-kriterji tal-innovazzjoni element ewlieni tal-analiżi tas-suq rilevanti f'dak li għandu x'jaqsam mal-kontroll Ewropew tal-fużjonijiet; Jistieden lill-Kummissjoni tirrevedi l-linji gwida dwar il-fużjonijiet biex tqis it-titjib fl-effiċjenza marbut mal-fużjonijiet, inkluża l-isfida tal-kompetittività industrijali tal-UE; jilqa' f'dan ir-rigward il-fatt li l-Unità tal-Prijoritajiet u l-Koordinazzjoni Strateġika ta' DĠ COMP għandha l-kapaċità li tuża l-għarfien espert tad-Direttorati Ġenerali kollha tal-Kummissjoni fir-rigward tal-investigazzjonijiet ta' DĠ COMP; jemmen li l-għarfien espert tal-istrateġija industrijali u settorjali tal-Kummissjoni jista' jissaħħaħ b'appoġġ għat-timijiet tal-investigazzjoni ta' DĠ COMP sabiex jiġu identifikati l-fattibbiltà u l-konsegwenzi tar-rimedji fir-rigward tal-prijoritajiet tal-Kummissjoni; Itenni t-talba tiegħu lill-Kummissjoni biex twettaq evalwazzjoni tad-Direttiva dwar id-Danni, ladarba tkun akkumulat esperjenza suffiċjenti mill-applikazzjoni tar-regoli l-ġodda fl-Istat Membri kollha sabiex tivvaluta l-ħtieġa potenzjali li jsir xi tibdil favur infurzar aktar effettiv u armonizzat ta' azzjonijiet għad-danni fl-UE kollha; Jilqa' l-introduzzjoni tal-għodda "eLeniency" (strument ta' klemenza elettronika) mill-Kummissjoni; ifakkar li bl-iżvilupp rapidu tas-swieq diġitali, jinħolqu sfidi ġodda għall-implimentazzjoni tal-politika tal-kompetizzjoni; jirrakkomanda, f'dan ir-rigward, li l-Kummissjoni teżamina l-possibbiltajiet ta' intervent ex ante, b'mod speċjali fis-swieq diġitali, u li l-UE u l-awtoritajiet nazzjonali regolatorji u tal-kompetizzjoni jingħataw il-mezzi neċessarji biex jiġbru d-data b'mod anonimu sabiex ikunu jistgħu jidentifikaw aħjar il-fallimenti tas-suq fiż-żmien debitu; Jirrimarka li l-abbuż tas-saħħa fis-suq u l-imġiba inġusta relatata, bħad-degradazzjoni fil-kwalità jew il-prattiki ta' estorsjoni, jistgħu jseħħu anke meta l-prodotti jew is-servizzi jiġu fornuti bla ħlas; jisħaq li l-interessi tal-konsumaturi tal-UE jmorru lil hinn mill-prezzijiet baxxi u, f'konformità mal-prinċipji tat-TFUE, jinkludu wkoll il-kwalità, l-innovazzjoni, il-produttività, is-sostenibbiltà, il-protezzjoni ambjentali u l-proliferazzjoni ta' relazzjonijiet kummerċjali ġusti; iqis li l-politika tal-kompetizzjoni għandha tintegra aħjar il-valur tal-esternalitajiet u l-beni pubbliċi assoċjati ma' ċerti tipi ta' produzzjoni; Ifakkar li l-interpretazzjoni tal-Qorti Ewropea tal-Ġustizzja tal-Artikolu 101 TFUE tieħu inkunsiderazzjoni l-għanijiet differenti tat-Tratatti; jinnota b'mod partikolari l-kawża Wouters li fiha l-interess ġenerali kien predominanti u għalhekk il-limitazzjonijiet tal-kompetizzjoni tqiesu bħala ġustifikati; jistieden lill-Kummissjoni tifformula "teorija tal-preġudizzju", li għandha tmur lil hinn mill-approċċi ċċentrati fuq il-prezzijiet u tqis kunsiderazzjonijiet usa', filwaqt li tiġi enfasizzata l-importanza tal-prinċipju tal-proporzjonalità, li jfisser li l-limitazzjonijiet tal-kompetizzjoni ma jistgħux imorru lil hinn minn dak li jkun meħtieġ għall-interess ġenerali; jistieden lill-Kummissjoni, barra minn hekk, toħroġ gwida f'dan ir-rigward dwar l-interpretazzjoni ta' "impediment sinifikanti għal kompetizzjoni effettiva" skont ir-Regolament tal-KE dwar l-Għaqdiet; Jaqbel mal-QEA li, b'mod ġenerali, il-Kummissjoni tagħmel użu tajjeb mis-setgħat ta' infurzar tagħha fil-proċeduri ta' kontroll tal-fużjonijiet u l-antitrust, għalkemm huwa meħtieġ titjib f'għadd ta' oqsma; jinnota b'mod partikolari li l-limiti ta' fatturat jistgħu ma jkunux xierqa biex jiġu identifikati l-każijiet kollha li għandhom jiġu eżaminati mill-ġdid mill-awtoritajiet tal-kompetizzjoni; jistieden għalhekk lill-Kummissjoni tikkunsidra li tirrevedi l-limiti stabbiliti sabiex jiġu inklużi fatturi bħall-għadd ta' konsumaturi milquta u l-valur tat-tranżazzjonijiet relatati bħala parti mill-evalwazzjoni attwali tagħha tar-Regolament tal-KE dwar l-Għaqdiet; jistieden lill-Kummissjoni, barra minn hekk, tivvaluta wkoll livelli ogħla ta' konċentrazzjoni dovuti għal sjieda orizzontali minn kumpaniji kbar tal-ġestjoni tal-assi fl-evalwazzjoni attwali tagħha tar-Regolament tal-KE dwar l-Għaqdiet u tqis li tipprovdi linji gwida dwar l-użu tal-Artikoli 101 u 102 TFUE f'dan ir-rigward; Jinnota li filwaqt li l-QEA tirrimarka ġustament li l-ammont ta' multi ma jagħtix lok biex jinsiltu konklużjonijiet dwar jekk humiex deterrenti effettivi, il-QEA tissottolinja wkoll li, fih innifsu, il-limitu massimu ta' multi possibbli jista' jillimita l-effett ta' deterrent f'"każijiet serji"; jirrimarka, f'dan ir-rigward, li filwaqt li l-livell ta' multi imposti mill-Kummissjoni huwa fost l-ogħla fid-dinja, kważi żewġ terzi tal-multi imposti mill-Kummissjoni fil-każijiet ta' kartell mill-2006 baqgħu taħt iż-0,99 % tal-fatturat annwali globali, għaldaqstant ferm taħt il-limitu massimu permess ta' 10 % tal-fatturat annwali dinji ta' kumpanija; jistieden lill-Kummissjoni tevalwa l-effett ta' deterrent tal-multi tagħha u tikkunsidra li timponi multi ta' massimu ta' 40 % tal-fatturat annwali dinji ta' kumpaniji f'każijiet ta' kartell serji; Ifakkar li l-kartelli jirrappreżentaw wieħed mill-aktar ksur serju tal-liġi tal-kompetizzjoni u li l-monopolji huma l-aktar forma ta' konċentrazzjoni tas-suq ta' tħassib; jisħaq fuq l-importanza li tiġi traċċata l-imġiba illegali tal-kartelli, peress li tali ksur tal-liġi tal-kompetizzjoni jmur kontra l-interessi taċ-ċittadini tal-UE, u jwassal għal spejjeż ogħla b'mod sinifikanti għall-konsumaturi u riskju li jinħonqu l-innovazzjoni u l-kwalità; Jenfasizza li quddiem kriżi, xi ditti jista' jkollhom it-tentazzjoni li jorganizzaw mill-ġdid l-istruttura ta' industrija billi jidħlu fl-hekk imsejħa "kartelli ta' kriżi", jiġifieri ftehimiet bejn il-maġġoranza tal-kompetituri jew il-kompetituri kollha biex jillimitaw l-output u/jew inaqqsu l-kapaċità sabiex iżidu l-profittabbiltà u jipprevjenu l-ħruġ mis-suq fi żminijiet ta' kriżi; Jissuġġerixxi li jiġu studjati l-prattiki ta' "akkwist predatorju" li jistgħu jipperikolaw l-innovazzjoni u l-prosperità tan-negozji l-ġodda u l-impriżi żgħar Ewropej; jilqa', f'dan ir-rigward, l-inizjattiva tal-Kummissjoni li tinkoraġġixxi użu akbar tal-"klawżola Netherlandiża" tal-Artikolu 22 tar-Regolament tal-KE dwar l-Għaqdiet u li tibda taċċetta riferimenti mill-awtoritajiet nazzjonali tal-kompetizzjoni ta' fużjonijiet li ta' min jiġu eżaminati mill-ġdid fil-livell tal-UE; jistieden lill-Kummissjoni teżamina mill-ġdid u toħroġ linji gwida dwar il-prattika ta' riferiment tagħha abbażi tal-Artikolu msemmi hawn fuq, b'mod parallel mal-obbligu ta' informazzjoni dwar il-konċentrazzjonijiet previst fl-Att dwar is-Swieq Diġitali; Itenni li jinsab imħasseb ħafna dwar il-konċentrazzjoni estensiva tal-katina tal-provvista agrikola u alimentari Ewropea għad-detriment tal-konsumaturi, il-bdiewa b'azjenda agrikola żgħira, l-ambjent u l-bijodiversità; jenfasizza li s-setgħa eċċessiva tal-proċessur jew tax-xerrej downstream fil-katina tal-provvista twassal għal pressjoni 'l isfel insostenibbli fuq il-prezzijiet tal-azjendi agrikoli; Jilqa', f'dan ir-rigward, id-Direttiva dwar prattiki kummerċjali inġusti fir-relazzjonijiet bejn in-negozji fil-katina tal-provvista agrikola u alimentari bħala pass importanti fl-iżgurar tal-ġustizzja bejn l-operaturi, fil-ġlieda kontra l-istandards doppji fil-prattiki agroalimentari u fl-indirizzar tal-iżbilanċ tas-setgħa ta' negozjar; jistieden lill-Kummissjoni timmonitorja l-progress fit-traspożizzjoni tagħha u tippromwovi l-kondiviżjoni tal-aħjar prattiki fost l-Istati Membri; Jistieden ukoll lill-Kummissjoni tkompli l-analiżi fil-fond tagħha tal-firxa u l-effett tal-alleanzi tax-xiri, u b'hekk tiddedika attenzjoni speċjali biex tiggarantixxi kompetizzjoni ekwa u trasparenza akbar fil-prattiki kummerċjali tal-ktajjen tal-hypermarkets u tas-supermarkets, b'mod partikolari meta tali prattiki jaffettwaw il-valur tad-ditta u l-għażla tal-prodott jew jillimitaw l-innovazzjoni jew il-komparabbiltà tal-prezzijiet, sabiex jiġi żgurat li l-bdiewa jirċievu prezzijiet u kundizzjonijiet ekwi għall-prodotti tagħhom; jiddispjaċih għall-fatt li l-bejgħ b'telf mhuwiex ipprojbit fil-livell tal-UE; Jiġbed l-attenzjoni għall-ammont dejjem akbar ta' protesti tal-bdiewa u jinnota li l-impatt kumulattiv tal-ftehimiet ta' kummerċ ħieles fuq is-settur agroalimentari tal-UE hu waħda mill-preokkupazzjonijiet ta' min jipparteċipa fihom; jistieden lill-Kummissjoni tagħti attenzjoni partikolari lil kwalunkwe prattika antikompetittiva minn pajjiżi mhux tal-UE li taf tippenalizza lill-bdiewa u s-settur agrikolu tal-UE, minħabba d-differenzi fl-istandards soċjali, tas-saħħa, tax-xogħol, ambjentali u tal-benessri tal-annimali barra mill-UE; jitlob l-applikazzjoni tal-prinċipji ta' reċiproċità u l-konformità għall-prodotti agrikoli fin-negozjati kummerċjali attwali u futuri; Jinnota li t-tassazzjoni hija b'mod predominanti kompetenza nazzjonali, li tiddependi mill-fehmiet politiċi u l-azzjonijiet tal-gvernijiet u l-parlamenti, u hija bbażata fuq politiki fiskali u aspirazzjonijiet politiċi fir-rigward tal-finanzi pubbliċi; jilqa' l-viġilanza tal-Kummissjoni fl-infurzar tar-regoli dwar l-għajnuna mill-Istat fil-qasam tat-tassazzjoni; itenni li l-għajnuna fiskali selettiva mill-Istat tista' toħloq kundizzjonijiet mhux ekwi fis-suq intern u li l-ippjanar aggressiv tat-taxxa ma jagħmilx ħsara biss lill-kompetizzjoni ekwa iżda jdgħajjef ukoll il-funzjonament xieraq tas-sistemi soċjali b'mod ġenerali; jenfasizza l-importanza tar-riforma tas-sistema ta' tassazzjoni attwali sabiex jiġi żgurat li t-taxxi jitħallsu fejn jinħoloq il-valur; jistieden lill-Kummissjoni, f'dan ir-rigward, teżamina mill-ġdid il-linji gwida tagħha dwar l-għajnuna mill-Istat bil-għan li tivvaluta liema miżuri ta' għajnuna fiskali mill-Istat ifixklu l-kompetizzjoni; Jinnota bi tħassib il-frammentazzjoni u d-diverġenza fit-telekomunikazzjonijiet u l-konnessjonijiet tal-internet b'veloċità għolja kemm fost l-Istati Membri kif ukoll bejn iż-żoni rurali u urbani madwar l-Ewropa kollha; ifakkar li hemm bżonn ta' kompetizzjoni b'saħħitha sabiex jingħalaq id-distakk; Jenfasizza l-mument kritiku għall-industrija tal-ospitalità tal-Unjoni li, minn perspettiva ekonomika u finanzjarja, kienet l-aktar milquta matul il-kriżi attwali; jilqa' l-għajnuna mill-Istat diretta lejn is-settur f'dan il-kuntest; Jistieden lill-Kummissjoni biex, fir-rieżami tagħha tad-Direttiva dwar il-Kreditu għall-Konsumatur, tiżgura protezzjoni xierqa tal-konsumatur fil-qasam tal-kreditu għall-konsumatur, inkluż billi tippromwovi kundizzjonijiet effettivi ta' kompetizzjoni bejn l-operaturi, kif ukoll faċilità ta' aċċess; jitlob, f'dan ir-rigward, li l-konsumaturi jkunu jistgħu jqabblu aħjar l-offerti permezz ta' żieda fit-trasparenza, inkluż billi ssir distinzjoni bejn l-ispejjeż diretti relatati mal-ħlas lura tal-kreditu u l-ispejjeż indiretti bħal tariffi għal servizzi u taxxi ta' partijiet terzi, li mhumiex rimborżabbli; Jinsab imħasseb dwar ix-xiri minn kumpanija taż-żejt mmexxija mill-Istat ta' grupp tal-istampa ewlieni, li huwa sid ta' 20 gazzetta reġjonali ewlenija, 120 rivista ta' kull ġimgħa u 500 portal online fl-Istat Membru kkonċernat; itenni t-talba tiegħu lill-Kummissjoni biex twettaq studju dwar il-konċentrazzjoni tas-sjieda tal-media fl-Ewropa, b'mod partikolari fil-kuntest tal-korporazzjonijiet multinazzjonali li jixtru fornituri tal-media Ewropej; Jagħti istruzzjonijiet lill-President tiegħu biex jgħaddi din ir-riżoluzzjoni lill-Kunsill, lill-Kummissjoni, lill-parlamenti nazzjonali tal-Istati Membri u lill-awtoritajiet tal-kompetizzjoni nazzjonali u, fejn applikabbli, reġjonali tal-Istati Membri.
Extracted from TA-9-2021-0275_MT.docx